Szexbotrányba keveredett, lecsukták a csábító ingatlanügynököt
Lecsuktak egy brit nőt Dubajban, mert házasságon kívüli szexuális kapcsolatot létesített egy férfival. A korábban ingatlanügynökként dolgozó 31 éves nő egykori felettese szerint szeretett flörtölni, kollégákkal és kliensekkel egyaránt. Az esetről a brit MailOnline is beszámolt.
A 31 éves brit Danielle Spencert december elején félreérthetetlen helyzetben találták egy férfival annak szállodai szobájában Dubajban. Mivel házasságon kívüli nemi kapcsolatot folytatott egy férfival, ezzel pedig vétett az Egyesült Arab Emirátusokban - mint minden muszlim országban - érvényben lévő szigorú erkölcsi szabályok ellen, most börtönbe került - írta a Mail Online.

A nő, aki ingatlanügynökként évi 100 ezer fontot keresett, egy új-zélandi vagyonértékelővel - a HSBC bank egyik alkalmazottjával - került közelebbi kapcsolatba. A páron a férfi brazil exbarátnője ütött rajta – közölte a helyi rendőrség az eset előzményeiről. A vagyonértékelő egy nappal korábban szakított barátnőjével, aki a párt látva késsel fenyegetőzött a helyszínen. A rendőrség mindhármukat letartóztatta: december 12-én előzetesbe kerültek. A párt házasságon kívüli szexuális kapcsolat létesítésével vádolják, amit büntetnek az Egyesült Arab Emirátusokban.

Spencer előző munkaadója, egy ingatlanügynökség vezetője elmondta: a nő gyakran és szívesen flörtölt az ügyfelekkel és a kollégákkal, sőt egy ízben - neki is -pikáns fotókat küldött magáról. Mint mondta, a hatóságok szemet hunynak a diszkrét szerelmi viszonyok fölött, ám a nagy nyilvánosságot kapó szerelmi légyott nem tartozik ebbe a körbe. Mivel a botrány nem tett jót a cég hírnevének, a férfi az ügy kirobbanása után nem sokkal arra kérte Danielle Spencert, hogy mondjon fel.

Az egyik barát beszámolója szerint a nő állandó résztvevője volt a dubai partiknak. Spencer 16 évesen hagyta ott az iskolát, és 2004 óta dolgozott Dubajban. Főnöke elmondása szerint értett a szakmájához, elsősorban luxusingatlanokkal foglalkozott és nem volt panasz munkájára.
illegális brit szexuális kapcsolat ingatlanügynök Dubaj Danielle Spencer